ŽILINA. Všade navôkol cítiť, že pandémia si ukrajuje z našich životov a je otázne, aký veľký kus to ešte bude. Za zamknutými dverami kultúrneho priestoru žilinskej Novej synagógy sú na programe dňa iné otázky. Napríklad, koľko skrutiek treba v týždni utiahnuť.
Ste umelec. Pandémia vás vyženie domov, do detskej izby rodičovského bytu, kam okrem hlavy plnej nápadov nezmestíte zo svojich pracovných nástrojov nič. Ľudia z občianskeho združenia Truc sphérique sa do týchto pocitov vedeli vcítiť a pohotovo ponúkli priestory kultúrnych objektov Novej synagógy aj Stanice Žilina-Záriečie umelcom na tvorbu už v prvej vlne koronakrízy.
"Keďže je stále lockdown a nemôžeme fungovať pre verejnosť, priestory aspoň takto využívajú umelci, ktorí potrebujú pracovať, alebo študenti, ktorí majú dištančné vzdelávanie z domu a potrebujú niekde realizovať svoje práce. Aspoň takýmto spôsobom máme zmysel svojej existencie," hovorí Marek Adamov, ktorý má kľúče od tejto Umeleckej karantény. Tak nazvali program pomoci pre umelcov počas koronakrízy.
Kupola časťou gule. Odpoveďou je geometria
Najväčším projektom, ktorý v Novej synagóge v súčasnosti vzniká, je dielo s názvom Sphéra. Ide o dokončenie pomyselnej gule, ktorú slávny architekt žilinskej synagógy Peter Behrens vkreslil do návrhu budovy.
(Článok pokračuje pod obrázkom)
"Keď sme Behrensov návrh bližšie študovali, prišiel som geometrickým výpočtom na to, že kupola synagógy je časťou gule, ktorá vojde do vnútra a dotkne sa zeme," hovorí autor Juraj Gábor, ktorý je zároveň autorom vyhľadávanej Zrakovej pyramídy v Súľove. Dočasnú inštaláciu v minulom roku odstránili.
Teraz má Gábor novú výzvu - fyzicky dokončiť guľu vnútri synagógy. Guľa sa presne vojde aj do priestoru nad balkónmi, bude sa len dotýkať nosných stĺpov a jej zakrivenie bude tesne míňať zábradlie balkóna a končiť nad zemou.
Samotná stavba Sphéry bola plánovaná ako dvojemsačná udalosť otvorená verejnosti. Momentálne to nie je možné, no verejnosť môže rast diela, na ktoré už doviezli päťdesiat kubíkov dreva, sledovať aspoň online.
Pozoruhodnou je aj zostava, ktorá pod Gáborovým vedením s drevom v zatvorenej Synagóge pracuje. Husliar Igor Babiak, prekladateľ Jano Koreň, dizajnér a konštruktér Miňo Stamco a divadelný režisér Tomáš Hudcovič súhlasili na dva mesiace s imidžom tesára. Na obrovskú drevenú stavbu spolu minú vyše tridsaťtisíc skrutiek.
Bude sa využívať po celý rok
Gáborova Sphéra nebude len jeho vlastným umeleckým dielom. Má ambíciu slúžiť ako architektúra pre iné výstavy a podujatia a fungovať ako priestor pre ďalšie umelecké aktivity. Novej synagóge však chýbajú na dokončenie peniaze. Plánovanú podporu firemných nadácií stopla koronakríza. So Sphérou však majú veľké plány, na dokončenie preto vyhlasujú crowfundingovú zbierku.
(Článok pokračuje pod obrázkom)
Sphéra má byť súčasťou výstav či diskusií a odohrajú sa v nej koncerty. Tím žilinskej Novej synagógy počíta s tým, že priestor, ktorý bude Sphéra vypĺňať, nebudú môcť použiť na všetky podujatia. No budú uvažovať o alternatívach a zároveň majú k dispozícii priestor Stanice Žilina-Záriečie.
Festival literatúry či tanca v guli
Už teraz však vedia, že napríklad Žilinský literárny festival bude "v guli". "Nie som autorom Sphéry, ale viem si predstaviť, že to môže byť veľmi príjemný priestor, kde si ľudia posadajú na drevo a bude sa diskutovať alebo čítať," hovorí Marek Adamov.
So Sphérou musí počítať aj tohtoročný festival instantného divadla a tanca – KIOSK, ktorý sa koná v Žiline. Organizátori umelcov vyzvali, aby navrhli projekty, v ktorých využijú guľu vo vnútornom priestore synagógy. Umelecky majú do nej vstupovoať, vystupovať z nej, či pozorovať ju.
"Z projektov vyberieme víťaza, ten dostane dva – tri mesiace na to, aby mohol v tomto priestore svoj projekt uskutočniť. Hotový projekt následne uvedie vo forme predstavenia či performance." Výzva je otvorená a umelcov, ktorí budú pracovať so Sphérou, môže byť vo finále viacero.
Animátor, hudobník, tanečníci
Na jar 2020 boli obsadené nielen ateliéry či sály, ale umelci tvorili individuálne aj v kancelárii synagógy či v kaviarni Stanice. V týchto dňoch po sviatkoch sa Umelecká karanténa opäť rozbieha.
"Na Stanici sme mali aktuálne tanečníka Tomáša Danielisa, ktorý skúšal nové predstavenie. Ďalší tanečník Tomáš Janypka je na rezidencii v Synagóge, v inej časti, v Sngg štúdiu, dokončuje svoj animovaný film Martin Smatana. Ide o to využiť čas a priestor na tvorbu."
Marek Adamov zároveň hovorí, že nejde len o lokálnych umelcov, hlásia sa aj ľudia zvonku, ďalších zase pozývajú sami. Vo februári čakajú nového umelca. Na hudobno-výskumný pobyt príde klasický gitarista a reportér Ondrej Veselý s projektom Žitie hudby v Žiline o miestach a ľuďoch, ktorí sa tu o hudbu starajú.
Veľakrát rozdiskutované postavenie umelcov v čase koronakrízy aj mimo nej, prinieslo len skepsu. No zdá sa, že potreba tvoriť im ponúka plnohodnotný únik do sveta, na ktorý vírus, opatrenia-neopatrenia, nemá dosah.